U-I-69/13, U-I-70/13, U-I-71/13, U-I-72/13, U-I-73/13, U-I-75/13
Natisni
Opravilna št.:
U-I-69/13, U-I-70/13, U-I-71/13, U-I-72/13, U-I-73/13, U-I-75/13
Datum odločitve:
19. 4. 2013
ECLI:
ECLI:SI:USRS:2013:U.I.69.13
Akt:
Odlok o občinskem podrobnem prostorskem načrtu za območje zadrževalnika Brdnikova (Uradni list RS, št. 63/12)
Izrek:
Pobude za začetek postopka za oceno ustavnosti in zakonitosti Odloka o občinskem podrobnem prostorskem načrtu za območje zadrževalnika Brdnikova (Uradni list RS, št. 63/12) se zavržejo.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Valentin Babnik, Ljubljana, in drugi
Datum vloge:
11. 3. 2013
Vrsta odločitve:
sklep
Vrsta rešitve:
zavrženje
Dokument:
US30079
Dokument v PDF obliki:
U-I-69-13,U-I-70-13,U-I-71-13,U-I-72-13,U-I-73-13,U-I-75-13.pdf
138 KB
Prenesite datoteko
U-I-69/13-5
U-I-70/13-5
U-I-71/13-5
U-I-72/13-5
U-I-73/13-5
U-I-75/13-5
19. 4. 2013
SKLEP
Ustavno sodišče je v postopku za preizkus pobud Valentina Babnika, Ljubljana, in drugih, na seji 19. aprila 2013
sklenilo:
Pobude za začetek postopka za oceno ustavnosti in zakonitosti Odloka o občinskem podrobnem prostorskem načrtu za območje zadrževalnika Brdnikova (Uradni list RS, št. 63/12) se zavržejo.
OBRAZLOŽITEV
1. Pobudniki izpodbijajo Odlok o občinskem podrobnem prostorskem načrtu za območje zadrževalnika Brdnikova (v nadaljevanju OPPN), ker naj bi bil v neskladju z 2., 14., 15., 22., 25., 33., 34., 67., 69., 71., 73., 74. in 153. členom Ustave. Svoj pravni interes utemeljujejo z zatrjevanjem, da so lastniki zemljišč na območju, ki ga ureja izpodbijani OPPN.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani OPPN načrtuje gradnjo zadrževalnika Brdnikova z vsemi pripadajočimi objekti. Pobudniki nasprotujejo načrtovani gradnji. Zatrjujejo, da že sam OPPN neposredno posega v njihovo lastninsko pravico. Gradnja načrtovanih objektov neposredno na podlagi OPPN ni mogoča, saj mora pristojni upravni organ v postopku izdaje gradbenega dovoljenja izdati odločbo, s katero odloči o gradnji in predpiše konkretne pogoje, ki jih je treba pri tem upoštevati. Pobudniki bodo lahko v tem postopku, če bodo izkazali svoj pravni interes, sodelovali kot stranski udeleženci. V postopku izdaje gradbenega dovoljenja bo moral investitor med drugim izkazati tudi, ali ima pravico graditi oziroma izvajati dela na zemljiščih pobudnikov. Kolikor bo investitor zaradi dokazila o pravici graditi moral sprožiti postopke za omejitev lastninske pravice na zemljiščih pobudnikov, bodo pobudniki kot zavezanci stranke v teh postopkih.
4. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudniki ne izkazujejo pravnega interesa za začetek postopka za oceno ustavnosti oziroma zakonitosti izpodbijanega OPPN. Zato je Ustavno sodišče njihove pobude zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 46/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik
Zanj
mag. Miroslav Mozetič
Podpredsednik